**Retningslinjer for verter i åpen kirke**

**Kirkens tilstedeværelse i folks hverdag**

Folk kommer til åpen kirke av svært ulike grunner. Mange har minner knyttet til kirken, og kommer for å gjenoppleve dette. For kirkevertene er det viktig å huske på, og respektere, at folk har svært ulik motivasjon for å komme inn i kirkerommet.

**Om å møte mennesker i ulike livssituasjoner**

En kirkevert er ikke til stede som en privatperson, men som representant for kirken. Verten må møte mennesker med respekt og toleranse og være åpen for mangfoldet. Som kirke er det viktig å signalisere at *alle er velkomne til fellesskapet*.

Noen verter kan være litt for påtrengende, andre for lite inviterende. Det er viktig å lære seg å tolke hvilke besøkende som bare vil gå ubemerket inn og ut, og hvilke som ønsker en prat. Mange vil ha litt tid alene i kirken før de åpner for en samtale.

Det viktigste for en kirkevert er å lytte, diskusjoner hører hjemme i et annet «rom». Til vanlig ønsker man å bevare en ro og stillhet i kirkerommet. Samtaler er en viktig del av åpen kirke, men verten må likevel tilstrebe at praten ikke blir forstyrrende for de som vil sitte i stillhet.

**Samtale, sjelesorg og taushetsplikt**

Åpen kirke er et rom som inviterer til møte med Gud, med seg selv og inn i et fellesskap. Noen vil ønske å prate med noen når de er i åpen kirke.

Som følge av disse samtalene vil vertene fra tid til annen få kjennskap til enkelte besøkendes personlige forhold. Da er taushetsplikten svært viktig. Verten må ikke fortelle videre navn eller annen personlig informasjon som er betrodd under en slik samtale. Dersom samtalen beveger seg i en sjelesørgerisk eller personlig retning som den enkelte vert ikke føler seg komfortabel med eller kompetent til, kan verten foreslå at den besøkende settes i kontakt med en prest eller diakon i menigheten fra menigheten.

I så fall vil kirkeverten kunne gi den besøkendes navn, telefonnummer eller e-postadresse til en i menighetens stab for videre oppfølging *dersom den besøkende ønsker det*. Siden slike samtaler kan handle om til dels store behov, er det viktig å sikre at samtalen faktisk blir fulgt opp. Da kan det være på sin plass å ta en ekstra telefon for å sikre at dette skjer.

**Legg gjerne inn informasjon om egen menighet og ansatte med kontaktinformasjon her**

**Trygghet på vakt**

Det er ikke meldt om mange uheldige hendelser i forbindelse med åpen kirke, men det kan komme mennesker innom som oppfører seg på en uakseptabel måte. Kirkeverten skal her forsøke å holde roen og be uromomentene høflig, men bestemt om å forlate kirken. Gå aldri inn i konflikt i slike situasjoner. Dersom noen oppfører seg truende, skal verten enten gå ut av kirken eller til et sted der man kan låse seg inne, og så ringe politiet. Kontaktperson for kirkevertene, daglig leder eller presten kan også kontaktes – kirkevertens egen trygghet er viktigst.

*(Retningslinjene er sendt ut av Kirkerådet, og laget i samarbeid med åpen kirke i Oslo domkirke, Paulus og Sofienberg og Sagene kirke)*

**Tusen takk for at du stiller opp som vert i åpen kirke!**